慰吳吉甫縣尉
作者：華岳
朝代：宋

paragraphs: 子鍼如京師，一室膏鼎臠。
兄室雖被戕，一妻猶可免。
伯奢事行役，八子俱蹂踐。
兄家禍雖劇，一女特婉孌。
女死固可傷，殊未敵冠冕。
妻在固全軀，喪女憂莫遣。
大厦既灰飛，豐儲皆席卷。
鶺鴒起嘆嗟，鸞凰徒展轉。
我昔以難勤，荷兄垂勸勉。
兄今以難告，倍覺淚淟涊。
泛觀天之理，禍福嘗相反。
有難既不死，他時非淺淺。
去兄一牛鳴，爲地良非遠。
不能見兄慰，面目實有靦。
自料吾與兄，氣量及者鮮。
胡爲蒼者天，與子獨羈蹇。